ประกันสังคมเลือก4แบงก์ให้กู้น้ำท่วม
ประกันสังคมจับมือ 4 แบงก์ ปล่อยกู้นายจ้างน้ำท่วม 1 หมื่นล้านบาท คิดดอกเบี้ย 3% คงที่ 3 ปี
28 ธ.ค. 2554

ประกันสังคมจับมือ 4 แบงก์ ปล่อยกู้นายจ้างน้ำท่วม 1 หมื่นล้านบาท คิดดอกเบี้ย 3% คงที่ 3 ปี 
นพ.สมเกียรติ ฉายะศรีวงศ์ ประธานคณะกรรมการประกันสังคม (บอร์ด สปส.) เปิดเผยว่า ที่ประชุมบอร์ด สปส.วันที่ 27 ธ.ค. มีมติเลือก 4 ธนาคารสำหรับปล่อยกู้สินเชื่อให้ผู้ประกอบการเพื่อเสริมสภาพคล่องการจ้างงาน วงเงิน 1 หมื่นล้านบาท ประกอบด้วย 1.ธนาคารอิสลามแห่งประเทศไทย 2.ธนาคารแลนด์ แอนด์ เฮ้าส์ เพื่อรายย่อย 3.ธนาคารกรุงไทย และ 4.ธนาคารเกียรตินาคิน 
ทั้งนี้ สปส.จะนำเงินฝาก 4 ธนาคารนี้ในอัตราดอกเบี้ย 1% และธนาคารพาณิชย์ทั้ง 4 แห่งเอาไปปล่อยกู้ให้ผู้ประกอบการมีเงื่อนไขคิดดอกเบี้ย 3% คงที่ 3 ปีสำหรับผู้กู้ที่มีหลักทรัพย์ค้ำประกัน และ 5% คงที่ 3 ปี สำหรับผู้กู้ที่ไม่มีหลักทรัพย์ค้ำประกัน แต่ต้องมีบุคคลค้ำประกัน
หลักเกณฑ์การให้วงเงินกู้นั้น แบ่งเป็น 3 ประเภท ได้แก่ 1.มีลูกจ้างไม่เกิน 50 คน กู้ได้ไม่เกิน 1 ล้านบาท 2.มีลูกจ้าง 51200 คน กู้ได้ไม่เกิน 2 ล้านบาท และ 3.มีลูกจ้างตั้งแต่ 201 คนขึ้นไป กู้ได้ไม่เกิน 4 ล้านบาท โดย สปส.จะนัดทั้ง 4 ธนาคารมาลงนามสัญญาในวันที่ 4 ม.ค.นี้
ทั้งนี้โครงการดังกล่าวมีขึ้นเพื่อช่วยเหลือผู้ประกอบการที่ได้รับผลกระทบจากเหตุอุทกภัย ผ่านการอนุมัติจากบอร์ดสปส.เมื่อวันที่ 29 พ.ย. ที่ผ่านมา อย่างไรก็ตามประกันสังคมได้ส่งจดหมายเชิญสถาบันการเงินทุกแห่งแต่มีตอบรับมาเพียง 4 แห่ง และไม่มีธนาคารขนาดใหญ่เข้าร่วมโครงการเนื่องจากมองว่าโครงการนี้มีไม่มีกำไร มีส่วนต่างดอกเบี้ยเพียง 2 % ไม่คุ้มกับค่าดำเนินการ